### Virkeområde

Retningslinjen gjelder når barn og familiemedlemmer rammes av personlige krisesituasjoner, som alvorlig skade, sykdom eller død. Når slike kriser rammer skal barnehagen primært ivareta omsorg for barnet, og tilby hjelp til familien i det omfang som ønskes. Barnehagen skal også ivareta andre barnehagebarn som er berørt.

Det er aktuelt med forsterket innsats i følgende alvorlige krisesituasjoner:

* Når et barn dør i eller utenfor barnehagetiden
* Når et barn blir alvorlig syk
* Når et barn blir skadet, i eller utenfor barnehagetiden
* Når foreldre eller søsken rammes av skade, sykdom eller død

### Tiltak i krisesituasjoner

#### Forberedelse

Krisesituasjoner oppstår ofte overraskende og uten varsel, og det vil være liten tid til forberedelse og planlegging. Det er derfor viktig for hver enkelt å være mentalt forberedt på uventede hendelser, og se for seg hvordan en selv skal oppføre seg når krisesituasjoner oppstår. I enkelte situasjoner må det handles raskt, og flere ting må gjøres samtidig. I andre situasjoner kreves det systematisk innsats av mange personer over lengre tid. Krisesituasjoner vil alltid preges av engstelse, forvirring og stress. Det vil alltid ha stor betydning at personalet er flinke til å snakke sammen og fordele oppgaver mellom seg.

#### Ivaretakelse av et skadet barn

* Når et barn skades skal personalet straks gi førstehjelp og annen hjelp, så langt de evner. Barnet skal ivaretas av personalet inntil andre, som foreldre eller helsepersonell, eventuelt overtar ivaretakelsen.
* Barnet skal helst tas vare på av det personalet de kjenner best.
* Styreren varsles. Foreldrene tilkalles og informeres.
* Dersom barnet trenger medisinsk behandling tas det med til Akuttmottaket eller Bergen legevakt, eller ambulanse tilkalles.
* Andre barn i nærheten av et ulykkessted tas bort og skjermes.

#### Støtte til barn og familie ved lengre tids fravær på grunn av sykdom eller skade

* Kontakt foreldrene ved langvarig fravær for å avklare hvilken oppfølging de ønsker.
* Avdelingen avklarer hvem som holder kontakt med barnet og foreldrene.
* Den faste kontaktpersonen bør skrive ned viktige avtaler og informasjon.
* Vurder om personalet skal besøke barnet, hjemme eller på sykehuset.
* Send hilsener til barnet, for eksempel et kort, brev, blomster eller tegninger fra barnehagen.
* Det må vurderes om eventuelle søsken i barnehagen trenger særlig oppfølging.

#### Informasjon til foreldre

* Når situasjonen krever det skal foreldre *alltid* informeres om barnets situasjon så raskt som mulig.
* Når den kritiske situasjonen pågår gis informasjon helst av den som kjenner situasjonen best. Styreren har særlig ansvar for å gi foreldre fullstendig informasjon når krisesituasjonen pågår i lengre tid og når situasjonen er avklart.
* Informasjonen som gis skal være konkret og nøyaktig. Det skal bare informeres om det man med sikkerhet vet. Det må ikke spekuleres om forhold som ikke er kjent.
* Bare leger kan konstatere dødsfall. Barnehagepersonell skal ikke overbringe dødsbudskap.

#### Informasjon til personale og ledelsen

* Styrer gir personalet nødvendig informasjon
* Personalet organiseres til beste for barnet som er rammet og de øvrige barna, slik at alle blir ivaretatt.
* Styrer varsler barnehagesjef på tlf.40490226.
* Barnehagesjef varsler divisjonsdirektøren, kommunikasjonsavdelingen og andre styrere om hendelsen og ber eventuelt om bistand.

#### Informasjon til andre barn i barnehagen og deres familier

De andre barnehagebarna kan informeres hvis familien det gjelder ikke motsetter seg det og hvis de andre barna er berørt og engasjert. Formålet må være å hindre utrygghet og å imøtekomme den naturlige bekymringen som barna kan ha for en venn som har det vanskelig.

* Pedagogisk leder må vurdere hvilken informasjon barna trenger.
* Det skal ikke gis personlige opplysninger om barn eller foreldre i strid med taushetsplikten.
* Informasjonen som gis må alltid være tilpasset barnas alder og modenhet. Opplysninger kan være klare og tydelige, men det må vises varsomhet med konkretisering som kan skape frykt, unødig bekymring og utrygghet.
* Fortell som vanlige sorgreaksjoner og skikk og bruk ved sorg. Gi rom for individuell reaksjoner og spontane spørsmål. Barn som ikke er særlig berørt trenger ikke dvele i situasjonen. Bruk gjerne barnelitteratur som egner seg til å belyse situasjonen til den som er rammet, og som kan bidra til bearbeiding hos de andre barna.

#### Informasjon til media

Alvorlige hendelser som skjer i barnehagen kan ha offentlig interesse, og i slike situasjoner har media en viktig informasjonsoppgave. Det skal imidlertid ikke gis personlige opplysninger til media om barn eller foreldre i strid med taushetsplikten. Foreldrene bør gjøres kjent med at barnehagen er kontaktet av media. Enkelte ganger kan det være naturlig at opplysningene som gis avklares med foreldrene på forhånd.

Barnehagestyreren, barnehagesjefen eller Kommunikasjonsavdelingen skal ha kontakt med media og gi nødvendig informasjon. Kommunikasjonsavdelingen kan alltid gi råd og bistand.

### Ressurspersoner

* Kommunikasjonsavdelingen
* Sykehuspresten
* HMS-avdelingen
* Bergen kommune

#### Etterbehandling

Forsikringsselskap varsles med mindre dette håndteres av foreldrene. Det skal informeres om bekymring for senskader, for eksempel i forbindelse med benbrudd og tannskader.

Hendelsen meldes i Synergi. Den må også gjennomgås med tanke på læring og for å finne nødvendige forebyggende tiltak, for eksempel utbedringer av fysisk miljø eller endringer av rutiner.